# Recueil général et complet des fabliaux des 13e et 14e siècles/CXXXI
### CXXXI LI SOHAIZ DESVEZ

1 D’une avanture que je sai Que j’oï conter à Douai Vos conterai briémant lasome, Q’avint d’une fame et d’un home 5Ne sai pas de chascun lo non. Prodefame ert, et il prodon ; Mais tant vos os bien afichier Que li uns ot l’autre mout chier. ﻿.I. jor ot li prodom afaire 10Fors do païs ; en son afaire Fu bien .III. mois fors de la terre Por sa marcheandise querre. Sa besoigne si bien li vint Que liez et joiauz s’an revint 15A Douai, .I. joudi anuit. Ne cuidiez pas que il anuit Sa fame, qant ele lo voit : Tel joie, con ele devoit, En a fait con de son seignor : 20Ainz mais n’en ot joie graignor.
Qant l’ot acolé et baisié, .I. siege bas et aaisié Por lui aaisier li apreste, Et la viande refu preste. 25Si mangierent qant bon lor fu, Sor un coisin, delez lo fu Qui ardoit cler et sans fumiere. Mout i ot clarté et lumiere ; .II. mès orent, char et poissons, 30Et vin d’Aucerre et de Soissons, Blanche nape, saine viande. De servir fu la dame engrande : Son seignor donoit dou plus bel Et lo vin à chascun morsel 35Por ce que plus li atalant. Mout ot la dame bon talant De lui faire auques de ses bons, Car elle i ratandoit les suens Et sa bien venue à avoir ; 40Mais de ce ne fist pas savoir Que del vin l’a si enpressé Que li vins li a confessé, Et qant vint au cochier el lit, Qu’il oblia l’autre delit, 45Mais sa fame bien en sovint Qui delez lui cochier se vint ; N’atandi pas qu’i la semoigne, Tote iert preste de la besoigne. Cil n’ot cure de sa moillier, 50Qui lo joer et lo veillier
Soufrist bien encor une piece. Ne cuidiez pas la dame siece, Qant son seignor endormi trove : « Ha ! » fait ele, « con or se prove 55Au fuer de vilain puant ort, Qu’il deüst veillier, et il dort ! Mout me torne or à grant anui : .II. mois a que je avoc lui Ne jiu, ne il avoques mi. 60Or l’ont li deiable endormi, A cui je l’otroi sanz defiance. » Ne dit mie quanqu’ ele panse La dame, ains revoise et repont, Car sa pansée la semont ; 65Mais ne l’esvoille ne ne bote Qu’i la tenist sanpres à glote. Par cele raison s’est ostée Del voloir et de la pansée Que la dame avoit envers lui : 70S’andort par ire et par anuit. El dormi, vos di sanz mançonge, Que la dame sonja un songe Qu’ele ert à un marchié annel, Ainz n’oïstes parler de tel, 75Ainz n’i ot estai ne bojon Ne n’i ot loge ne maison, Changes, ne tables, ne repair O l’an vandist ne gris ne vair, Toile de lin, ne drax de laine, 80Ne alun, ne bresil, ne graine,
Ne autre avoir, ce li ert vis, Fors solemant coilles o viz ; Mais de cez i ot sanz raisons. Plaines estoeynt les maisons 85Et les chanbres et li solier Et tot jorz venoient coler Chargiez de viz de totes parz Et à charretes et à charz. Ja soit ce c’assez en i vient, 90N’estoient mie por noiant, Ainz vandoit bien chascun lo suen ; Por .XXX. saus l’avoit en buen, Et por .XX. saus et bel et gent, Et si ot viz à povre gent ; 95.I. petit avoit en deduit De .X. saus et de .IX. et d’uit. A detail vendent et en gros ; Li meillor erent li plus gros, Li plus chier et li miauz gardé. 100La dame a par tot resgardé, Tant s’est traveilliée et penée C’a un estal est asenée Que ele en vit .I. gros et lonc. Si s’est apoiée selonc ; 105Gros fu darriere et gros par tot, Lo musel ot gros et estot. Se lo voir dire vos en voil, L’an li poïst giter en l’oil Une cerise de plain vol, 110N’arestast, si venist au fol
De la coille que il ot tele Con lo paleron d’une pele C’onques nus hom tele ne vit. La dame bargigna lo vit : 115A celui demanda lo fuer : « Se vos estoiez or, ma suer, N’i donroiez mains de .II. mars: Li viz n’est povres ne eschars, Ainz est li miaudres de Laranie, 120Et si a coille loreanie Qui bien a fait auan d’ouvrage, Prenez lou, si feroiz que saje, » Fait cil, « demantres qu’an vos proie. — Amis, que vaudroit longue broie ? 125Se vos i cuidiez estre saus, Vos en avroiz .L. saus ; Jamais n’en avroiz tant nu leu, Et si donrai lo denier Deu, Que Deus m’an doint joie certaine. 130— Vos l’avroiz, » fait il « por l’estraine Que vers vos ne me voil tenir, Et tot ce m’an puist avenir Qu’à l’essaier m’an orerez ; Je cuit q’ancor por moi direz 135Mainte oreison et mainte salme. » Et la dame hauce la paume; Si l’a si duremant esmée, — Qant cuide ferir la paumee, Son seignor fert, moût bien l’asene 140De la paume delez la caine
Que li .V. doiz i sont escrit. La paume li fremie et frit Del manton deci q’en l’oroille ; Et cil s’esbaïst, si s’esvoille, 145Et en son esveillier tressaut, Et la dame s’esveille et saut Qui encor se dormist son voil, Car la joie li torne à duel ! La joie en veillant li esloigne 150Don ele estoit dame parçonge : Por ce dormist son voil encor. « Suer, » fait il, « car me dites or Que vos songiez à cel cop, Que vous me donastes tel cop ? 155Dormiez o veilliez donques ? — Sire, je ne vos feri onques, » Fait cele, « nel dites jamais, Tot par amor et tot en pais. — Par la foi que devez mon cors 160Me dites que vos sambla lors, Ne lo laissiez por nule rien. » Tot maintenant, ce sachiez bien, Conmança la dame son conte, Et mout volantiers li reconte 165O volantiers o à enviz Conmant ele sonja les viz, Conmant erent mauvais et buen, Conment ele acheta lo suen Lo plus gros et lo plus plenier 170.L. saus et un denier.
« Sire, » fait ele, « ensin avint ; Lo marchié palmoier covint, Qant cuidai ferir en la main, Vostre joie feri de plain ; 175Si fis conme fame endormie. Por Deu ne vos coreciez mie, Que se je ai folie faite, Et je m’an rant vers vos mesfaite, Si vos en pri merci de cuer. 180— Par ma foi, » fait il, « bele suer, Je vos pardoin, et Deus si face ! » Puis l’acole estroit et enbrace, Et li baise la boche tandre ; Et li viz li conmance à tandre 185Que cele l’eschaufe et enchante. Et cil en la paume li plante Lo vit. Qant .I. po fu finez : « Suer, » fait il, « foi que me devez, Ne se Deus d’anor vos reveste, 190Que vausist cestui à la feste Que vos tenez en vostre main ? — Sire, se je voie demain, Qui de teus en aüst plain cofre, N’i trovast qui i meïst ofre 195Ne qui donast gote d’argent ; Mès li vit à la povre gent Estoient tel que uns toz seus En vaudroit largemant ces deus Teus con il est ; or eswardez 200Que là ne fust ja regardez
Ne demandez près ne de loin. — Suer, » fait il, « de ce n’ai je soin, Mais pran cestui et lai toz çaus Tant que tu puisses faire miaus. » 205Et ele si fist, ce me sanble ; La nuit furent mout bien ensanble, Mais de ce lo tieng à estot Que l’ andemain lo dist par tot, Tant que lo sot Jehanz Bediaus, 210.I. rimoieres de fabliaus, Et por ce qu’il li sanbla boens, Si l’asenbla avoc les suens : Por ce que plus n’i fist alonge, Fenist la dame ci son conte.
* ↑ CXXXI. — Li Sohaiz desvez, p. 184. Publié par Méon, Nouveau Recueil, I, 293-300.
* ↑ Vers 58 — à, lisez a.
* ↑ 60 — « li » manque au ms.
* ↑ 63 — * ains ; ms., ains se.
* ↑ 95 — * en ; ms., de.
* ↑ 119 — « Laranie » signifie ici Lorraine.
* ↑ 121 — * Ce vers semble corrompu dans le ms. : Qui bien fait auan d’eumaje.
* ↑ 131 — * vers ; ms., ver.
* ↑ 167 — * buen ; ms., bon.
* ↑ 201 — * Ne demandez ; ms., De demande.
* ↑ 209 — Ce Jehan Bedel est-il le même que le trouvère artésien Jean Bodel ? la chose est probable. En tout cas, plutôt que de refuser, comme le fait l’Histoire littéraire (XXIII, 115), à Jean de Boves la paternité des neuf fabliaux que lui attribue le fabliau des Deus chevaus (I, 153), ne peut-on admettre que Jean de Boves et Jean Bedel ont traité l’un et l’autre le même sujet ?